Solidariteit vra pres: gryp in met Toerisme ras-kriterium - Solidariteit WêreldSolidariteit Wêreld
Tuis › Mediaverklarings › Solidariteit vra pres: gryp in met Toerisme ras-kriterium
Solidariteit vra pres: gryp in met Toerisme ras-kriterium
Sondag | 26 April | 2020
Solidariteit het president Ramaphosa in 'n skrywe gevra om in te gryp in die departement van toerisme se besluit om ras as kriterium te gebruik met die toekenning van hulp gedurende die Covid-19-krisis.
Solidariteit en AfriForum gaan op 28 April in die hof wees om die departement van toerisme se besluit te hersien om ras as kriteria in dié krisis te gebruik.
Solidariteit vra dat president Ramaphosa polities ingryp en dat 'n skikking buite die hof bereik word waarin die partye ooreenkom dat ras nie as kriteria vir die toekenning van hulp gebruik kan word nie.
Ter wille van die regsproses vra Solidariteit dat die president voor of op Maandag 27 April om 9:00 sal reageer.
In die skrywe aan die president skryf dr Dirk Hermann, bestuurshoof van Solidariteit die volgende:
"Hierdie saak hoort nie op die hofrol nie. Hulp, gebaseer op ras sal Suid-Afrika in hierdie krisistyd verdeel."
Die skrywe lees verder:
"U het op verskeie geleenthede 'n oproep op mede-Suid-Afrikaners gedoen om teen die nuwe onsigbare vyand saam te staan om die lewens van ons geliefdes en ons lewensmiddele te beskerm. Hierdie virus ken nie velkleur nie en diskrimineer teen niemand nie. Almal word geaffekteer en almal moet saamstaan."
"Die departement van toerisme het egter anders besluit. Anders as die virus diskrimineer die Toerisme Verligtingsfonds op grond van ras. Ras word 'n kriteria vir hulp.
Tydens een van die grootste krisisse in Suid-Afrika, word Suid-Afrikaners steeds verdeel op grond van hulle ras."
"U vra vir almal se hulp, tog wil die minister van toerisme nie almal help nie.
Toerisme gaan die laaste sektor wees wat na die Covid-19-krisis gaan herstel.
Hierdie sektor word hard deur die regering se regulasies getref en dit gaan lank neem vir dié sektor om te herstel."
"Hierdie fonds sluit onder andere groot ondernemings, meeste mikro-ondernemings in wit mense se besit en klein ondernemings wat nie vir belastingdoeleindes geregistreer is nie (meeste daarvan in die besit van swart mense), uit."
"Slegs maatskappye met 'n omset van minder as R5 miljoen per jaar en wat vir belastingdoeleindes geregistreer is, kwalifiseer om hulp van hierdie fonds te ontvang.
'n Klein groepie swart eienaars, slegs 7% van die sektor, kwalifiseer vir die leeueaandeel van dié verligting wat deur die fonds gebied word. In totaal word 93% van eienaars, asook duisende klein informele swart ondernemings van enige hulp uitgesluit."
"Van die 350 000 werknemers in die industrie is twee uit elke drie swart. Hierdie fonds sluit die oorgrote meerderheid van hierdie broodwinners uit.
Die fonds diskrimineer op twee vlakke – eerstens teenoor die wit eienaars van ondernemings en tweedens teenoor alle werknemers, wit en swart. Hongerte slaan nie werknemers wie se werkgewers wit is, oor nie."
"In hofstukke voer die departement van toerisme swart bemagtiging, wat vir 'n spesifieke doeleindes ontwerp is, as verweer aan.
Die doel van swart ekonomiese bemagtiging is om die ongelykhede van die verlede reg te stel. Hierdie fonds moet egter nie daaroor gaan om die wat voorheen benadeel is te bevoordeel nie, maar om oorlewing."
"Volgens die regulasies van swart ekonomiese bemagtiging is mikro-maatskappye vrygestel van swart ekonomiese bemagtiging onder normale omstandighede."
"Te midde die Covid-19-krisis is swart bemagtiging en die vele administratiewe en finansiële verpligtinge wat daarmee gepaardgaan, skielik van toepassing op hierdie ondernemings."
"In hierdie krisis is die hekkie wat deur ondernemings in besit van wit mense oorkom moet word, baie hoër as wat dit onder normale omstandighede is.
U het gesê dat die koronavirus 'n positiewe nalatenskap kan los, wat Suid-Afrikaners kan saambring deur ons vasbeslotenheid vir oorlewing."
"Hierdie hulp wat aangebied word, maar gebaseer is op ras kan egter Suid-Afrikaners verdeel. Dit kan die negatiewe nalatenskap van die koronakrisis wees."
"Intussen sal Solidariteit voortgaan om alles in sy vermoë te doen om te help om die virus onverskrokke te beveg en te help sodat mense gesond kan werk.